1. Joustavat työjärjestelyt helpottavat vaativassa perhetilanteessa
Mahdollisuus työn ja perheen joustavaan yhteensovittamiseen on tärkeää pitkäaikaissairaan tai vammaisen lapsen vanhemmalle, joka huolehtii samanaikaisesti työstään, toimeentulostaan ja oman lapsensa hoitamisesta. Lapsen hoitojärjestelyt voivat vaatia lyhyitä tai pitkiäkin poissaoloja työpaikalta.
2. Toimivista järjestelyistä etua työnantajalle
Lapsen hoitojärjestelyjen epäonnistuminen voi lisätä vanhemman poissaoloja työstä ja aiheuttaa suoria tai välillisiä kustannuksia ja lisäjärjestelyjä työpaikalla.
3. 10–16-vuotias pitkäaikaissairas lapsi
Lainsäädännössä 10–16-vuotiaan pitkäaikaissairaan lapsen hoito rinnastetaan alle 10-vuotiaan äkillisesti sairastuneen lapsen hoitoon.
4. Osittainen hoitovapaa
Työsopimuslain mukaan vammaisen tai pitkäaikaissairaan lapsen vanhempi voi saada osittaista hoitovapaata siihen saakka, kunnes lapsi täyttää 18 vuotta.
5. Tilapäiset poissaolot
Työntekijällä on oikeus tilapäiseen poissaoloon perhesyystä, esimerkiksi vakavasti sairaan tai vammaisen lapsen hoitamiseksi äkillisissä tilanteissa. Työnantajalla ei ole velvollisuutta maksaa työntekijälle mainituilta poissaoloajoilta palkkaa. Työehtosopimuksissa voi olla erillisiä mainintoja sairaan lapsen hoitamisen palkallisuudesta poissaolon aikana. Niihin on voitu myös kirjata, kuinka pitkään palkallinen/palkaton poissaolo on mahdollinen ilman lääkärintodistusta.
6. Molempien vanhempien osallistuminen tärkeää
Perheystävällinen työnantaja järjestää työntekijälleen tarvittaessa mahdollisuuden hoitaa pitkäaikaissairasta tai vammaista lasta. Jos kumpikin vanhemmista osaltaan huolehtii lapsen hoitamisesta, poissaolot ja erityisjärjestelyt eivät kasaannu yksinomaan toisen työnantajalle.
Etusivu » Perhe ja työ » Eri elämänvaiheet ja -tilanteet » Kriisejä työntekijän perhe-elämässä » Lapsen vakava sairastuminen » Muistilista